Veiligheid by parlement opgeskerp ná selfdoodDie gebou van die Nasionale Vergadering op die perseel van die parlement in Kaapstad. Foto: www.parliament.gov.za Die parlement het die naam van die amptenaar wat homself Vrydag in sy kantoor op die terrein doodgeskiet het, bekend gemaak. Molopo Mothapo, woordvoerder van die parlement, het die oorledene as Lennox Garane (57) geïdentifiseer. Garane was ŉ afdelingsbestuurder vir beleid in die parlement se afdeling vir internasionale betrekkinge en protokol. Hy is op 1 Oktober 2013 op ŉ kontrak van vyf jaar aangestel. Volgens Mothapo het die bestuur van die parlement Garane se familie besoek en word daar bystand en berading aan hulle verskaf. Personeellede by die parlement wat deur Garane se dood geraak is, het ook Maandag begin berading ontvang. Die toneel by die parlement in Kaapstad. Foto: ANA Maroela Media het vroeër berig ŉ senior amptenaar het Vrydag homself in ŉ gebou op die parlementêre perseel om die lewe gebring. Dit is nie seker wanneer Garane die vuurwapen by die gebou ingesmokkel het nie. Die gebou is aan streng veiligheidsmaatreëls onderworpe, maar omdat Garane baie senior veiligheidsklaring gehad het, is dit moontlik dat hy nie persoonlik ondersoek is nie. Die polisie en staatsveiligheidsagentskap se ondersoeke na die voorval duur intussen voort terwyl veiligheid by al die ingange en toegangspunte by die parlement opgeskerp is vir die veiligheid van parlementslede sowel as lede van die publiek. Mothapo het intussen gesê die parlement het met kommer kennis geneem van die bespiegelende en skadelike gevolgtrekkings wat gemaak word oor die beweerde faktore wat aanleiding tot Garane se dood gegee het. “Die parlement doen ŉ beroep op almal om ruimte te verskaf vir die ondersoek om afgehandel te word en dade en uitsprake te vermy wat die familie leed kan aandoen en die ondersoek na die tragedie in gevaar kan stel.” Die oorledene se kollegas het ná die voorval gesê hy het die afgelope tyd gekla oor erge werksdruk.